SDP on antanut hallituksen budjettineuvotteluissa periksi yleisen oppivelvollisuusiän nostamisesta.

Budjettiin alustavasti varatut 15 miljoonaa euroa käytetään peruskoulujen oppimisolosuhteiden parantamiseen sekä koulupudokkuuden estoon. Lisäksi kouluille ohjataan lisää rahaa 35 miljoonaa euroa.

Koko peruskoulun kehittämiseen sekä koulupudokkaiden vähentämiseksi ohjataan siis yhteensä 50 miljoonaa euroa. Tiedot ovat vielä epätarkkoja siitä, paljonko rahaa annetaan nyt vuoden 2015 varsinaisessa budjettiesityksessä ja kuinka paljon lisäbudjetin kautta - ja millä aikavälillä.

Koulujen oppimisolosuhteiden parantaminen tarkoittaa esimerkiksi lisää opettajia ja koulunkäyntiavustajia sekä erityisopetuksessa olevien oppilaiden ohjauksen parantamista. Koululaisille on luvassa myös aiempaa enemmän tukiopetusta. Myös luokkakohtaista oppilasmäärää vähennetään.

Valtiovarainministeri Antti Rinteen (sd.) mukaan nällä toimilla pyritään vähentämään vuosittaisten 4 000–6 000 koulupudokkaan määrää.

– Ratkaisulla estetään noin tuhannen opettajan työsuhteen päättyminen, Rinne täsmentää.

Tarkoitus on kohdentaa toimia koulupudokkaisiin ja koulupudokkuusuhan alla oleviin. Täsmätoimilla pyritään varmistamaan mahdollisimman monen oppilaan opintojen jatkuminen peruskoulun jälkeen.

Kiista yleisen oppivelvollisuusiän nostamisesta päättyy siis ratkaisuun, jossa luovutaan kaikkia koskevasta oppivelvollisuusiän nostosta. Tilalle valitaan täsmätoimia. Samalla hallitus kuitenkin esittää aiempaa suurempaa rahasummaa koulupudokkuusongelman hoitoon.

Hallitus ehti käsitellä viimeisen vuoden aikana moneen kertaan yleisen oppivelvollisuusiän nostoa. SDP sai kirjattua päätöksen hallituksen rakennepoliittiseen ohjelmaan, mutta kokoomus on sen jälkeen nostanut kiistan esiin toistuvasti hallituksen eri neuvotteluissa. Nyt kiisteltyä perusperiaatetta muutetaan, mutta vastineeksi rahaa käytetään aiemmin sovittua enemmän.